Title: ประกาศเจ้าพนักงานจราจรทางบกจังหวัดนนทบุรี ฉบับที่ 1/2555 เรื่อง ห้ามจอดรถทุกชนิดในซอยงามวงศ์วาน 27 กำหนดช่องทางเดินรถสำหรับรถโดยสารประจำทางถนนงามวงศ์วาน และให้เดินรถทางเดียวในซอยนครอินทร์ 5

ประกาศเจ้าพนักงานจราจรทางบกจังหวัดนนทบุรี

ประกาศเจ้าพนักงานจราจรทางบกจังหวัดนนทบุรี
ฉบับที่ ๑/๒๕๕๕
เรื่อง
ห้ามจอดรถทุกชนิดในซอยงามวงศ์วาน ๒๗ กำหนดช่องทางเดินรถสำหรับรถโดยสารประจำทาง
ถนนงามวงศ์วาน
และให้เดินรถทางเดียวในซอยนครอินทร์ ๕

ด้วยในปัจจุบันสภาพการจราจรในพื้นที่จังหวัดนนทบุรี มีการจราจรคับคั่ง
ปริมาณรถยนต์เพิ่มมากขึ้น ทำให้เกิดปัญหาการจราจรติดขัด โดยเฉพาะถนนงามวงศ์วาน
ซึ่งเป็นเส้นทางหลักในการเชื่อมต่อพื้นที่กรุงเทพมหานคร
เพื่อความปลอดภัยและความสะดวกในการจราจร อาศัยอำนาจตามความในมาตรา ๑๓๙
แห่งพระราชบัญญัติจราจรทางบก พ.ศ. ๒๕๒๒ อันเป็นพระราชบัญญัติที่มีบทบัญญัติบางประการจำกัดสิทธิเสรีภาพของบุคคล
ซึ่งมาตรา ๒๙ ประกอบมาตรา ๓๔ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
ผู้บังคับการตำรวจภูธรจังหวัดนนทบุรี ในฐานะเจ้าพนักงานจราจรในเขตจังหวัดนนทบุรี
ตามคำสั่งกระทรวงมหาดไทย ที่ ๓๘๗/๒๕๔๑ ลงวันที่ ๑๔ สิงหาคม ๒๕๔๑ จึงออกประกาศไว้
ดังต่อไปนี้

ข้อ ๑  ห้ามจอดรถทุกชนิดในซอยงามวงศ์วาน
๒๗ ตลอดแนว ตลอดเวลาในวันคี่ ตั้งแต่ปากซอยงามวงศ์วาน ๒๗ ถึงซอยงามวงศ์วาน ๒๗/๙
และวันคู่ ตั้งแต่ซอยงามวงศ์วาน ๒๗/๑๐ ถึงปากซอยงามวงศ์วาน ๒๗

ข้อ ๒  กำหนดให้ช่องทางเดินรถบนถนนงามวงศ์วาน
ขาเข้า และขาออก ช่องซ้ายสุด เป็นช่องทางสำหรับเดินรถประจำทาง ดังนี้
(๑) บริเวณตั้งแต่ทางเข้าห้างสรรพสินค้าพันธ์ทิพย์พลาซ่า
สาขางามวงศ์วาน ถึงทางออกห้างสรรพสินค้าพันธ์ทิพย์พลาซ่า สาขางามวงศ์วาน
(๒) บริเวณตั้งแต่ซอยงามวงศ์วาน ๒๙ ถึงซอยงามวงศ์วาน ๓๑
(๓) บริเวณตั้งแต่ทางเข้าห้างสรรพสินค้าเดอะมอลล์ สาขางามวงศ์วาน
ถึงทางออกห้างสรรพสินค้าเดอะมอลล์ สาขางามวงศ์วาน
(๔) บริเวณตั้งแต่ซอยงามวงศ์วาน ๑๖ ถึงซอยงามวงศ์วาน ๑๔

ข้อ ๓  ให้เดินรถทางเดียวในซอยนครอินทร์
๕ ถนนนครอินทร์ ออกซอยพิบูลสงคราม ๒๔ ถนนพิบูลสงคราม ระหว่างเวลา ๐๖.๐๐ น. ถึงเวลา
๐๘.๓๐ น.

ข้อ ๔  บรรดาข้อบังคับ
ประกาศ ระเบียบใด ที่ขัดหรือแย้งกับประกาศฉบับนี้ ให้ยกเลิกโดยใช้ประกาศฉบับนี้แทน

ข้อ ๕[๑]  ประกาศฉบับนี้ให้ใช้ตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ
ณ วันที่ ๓๑ มกราคม พ.ศ. ๒๕๕๕
พันตำรวจเอก
ธนายุตม์  วุฒิจรัสธำรงค์
รักษาราชการแทน
ผู้บังคับการตำรวจภูธรจังหวัดนนทบุรี
เจ้าพนักงานจราจรทางบกจังหวัดนนทบุรี

ปริยานุช/ผู้จัดทำ
๒๗ กุมภาพันธ์
๒๕๕๕

ปณตภร/ผู้ตรวจ
๗ มีนาคม ๒๕๕๕

[๑] ราชกิจจานุเบกษา
เล่ม ๑๒๙/ตอนพิเศษ ๓๙ ง/หน้า ๖๘/๒๓ กุมภาพันธ์ ๒๕๕๕